ཆོས་ལུགས་ཚང་མས་སེམས་མ་འདུལ་བ་ལས་བྱུང་བའི་རང་གཅེས་འཛིན་གྱི་བསམ་པ་དང༌།སྡུག་བསྔལ་གྱི་རྩ་བ་གཞན་རྣམས་ལྡོག་པའི་ཆེད་དུ་སེམས་འདུལ་དགོས་པ་གསུངས་པ་དང༌།ཆོས་ལུགས་ཚང་མས་སྐྱེ་འགྲོ་ཐམས་ཅད་ཞི་བདེ་བག་ཕེབས་དང༌།བཟང་པོའི་སྤྱོད་ཚུལ་དང༌།རྣམ་དཔྱོད་དང་ལྡན་པ་ཡོང་བའི་ཆོས་ཕྱོགས་ཀྱི་གོ་འཕང་དེར་བགྲོད་པའི་ལམ་སྟོན་བྱེད་ཀྱི་ཡོད།དེའི་ཕྱིར་ཆོས་ལུགས་ཚང་མའི་བསླབ་བྱ་མཐུན་པ་ཡིན་པ་ངས་ཡིད་ཆེས་གཙང་མ་བྱེད་ཀྱི་ཡོད།ཆོས་ལུགས་ནང་ལྟ་བ་མི་འདྲ་བའི་ཁྱད་པར་ནི་དུས་ཚོད་དང༌།གནས་སྟངས།རིག་གཞུང་གི་ཤུགས་རྐྱེན་ལས་ཡོང་གི་ཡོད་པ་བརྗོད་ཆོག་ཀྱང༌།ཆོས་ལུགས་རྣམས་ཀྱི་དངོས་ཁམས་དཔྱད་པའི་རིག་པ་རྐྱང་རྐྱང་ཐོག་ནས་བརྟགས་ན་ཤེས་ཡོན་ལྡན་པའི་གང་ཟག་རྣམས་ཀྱི་འདོད་ཚུལ་ལ་མཐའ་མེད།གང་ལྟར་ང་ཚོའི་ཆོས་ལུགས་བར་གྱི་ཐབས་ཚུལ་མི་འདྲ་བའི་ཁྱད་པར་ཆུང་ཙག་ཐོག་རྩོད་པ་མ་རྒྱག་པར་ཆོས་ལུགས་ཚང་མས་ཐུན་མོང་དུ་སྟོན་པའི་བཟང་པོའི་སྤྱོད་ཚུལ་གྱི་བསླབ་བྱ་རྣམས་རྒྱུན་ལྡན་མི་ཚེའི་ནང་ཉམས་ལེན་གནང་དགོས་པ་གལ་ཆེ།